सानिया विंबलडन के दूसरे दौर में\nसोमवार को महिला एकल मुक़ाबले में सानिया ने अकिको मोरिगामि को 6-3, 3-6 और 8-6 से हराया.

दूसरे दौर में सानिया का मुक़ाबला पिछले वर्ष की अमरीकी ओपन विजेता स्वेतलाना कुज़नेत्सोवा से होगा.

पाँचवी वरीयता प्राप्त रूस की कुज़नेत्सोवा ब्रिटेन की रेबेका लेवेलिन को 6-0, 6-1 से हराकर दूसरे दौर में पहुँची हैं.

उल्लेखनीय है कि सानिया इसी साल मार्च में दुबई ओपन में कुज़नेत्सोवा को हरा चुकी हैं.

कोर्ट नंबर 17 पर पहला सेट आसानी से जीतने के बाद दूसरे सेट में सानिया अपने लय में नहीं दिखीं, और 3-6 से सेट गँवा बैठीं.



तीसरे सेट में सानिया को कड़े मुक़ाबले के बात जीत मिली.

सानिया विश्व रैंकिंग में 75वें नंबर पर हैं. अकिको मोरिगामी को 71वीं वरीयता प्राप्त है.

अन्य मैच

महिला एकल के अन्य मुक़ाबलों में चेक गणतंत्र की निकोल वाइदिसोवा और मिशेला पास्तिकोवा, स्वीडन की सोफ़िया एरविडसन और अमरीका की मेघन शॉनेसी ने अपने-अपने मैच जीते.

अर्जेंटीना की मैरियाना डियाज़ ओलिवा, रूस की एलेना लिखोव्त्सेवा और सर्बिया-मोंटेनीग्रो की येलेना यैनकोविच भी दूसरे दौर में पहुँचने में सफल रहे.

पुरुष एकल मुक़ाबले के पहले दौर में इटली के एलेशियो डि मौरो और ब्रिटेन के डेविड शेरवुड ने अपने-अपने मैच जीते.

मरात साफिन ने इंडोनेशिया के पाराडोर्न श्रीचप्पन को हराकर शुरुआत की जबकि वाइल्ड कार्ड इंट्री पाने वाले मार्क फिलीपोसिस ने स्लोवाकिया के कारोल बेक को हराकर दूसरे दौर में जगह बनाई. 

फ्रेंच ओपन के युगल फाइनल में पहुंचे मरियानो पुएर्ता अपने एकल मैच में हार कर बाहर हो गए. 

आठवीं वरीयता प्राप्त निकोलाई डैवीडेन्को और दसवीं वरीयता प्राप्त मारियो एनसिक ने भी अपने अपने मैच जीते जबकि 11 वरीयता प्राप्त जोआचिम जोहान्सन ने अल्बर्ट मोंटानेस को हराया.

\n\ntl;डॉ:
विंबलडन टेनिस प्रतियोगिता के अपने पहले मैच में भारत की सानिया मिर्ज़ा ने जापान की अकिको मोरिगामि को पराजित कर दिया है.